กรมชลประทานเตรียมรับมือ ติดตามสถานการณ์น้ำใกล้ชิด หลังคาดว่าจะมีฝนตกต่อเนื่อง ตั้งแต่วันที่ 4-13 ตุลาคมนี้
นายธเนศร์ สมบูรณ์ ผู้อำนวยการสำนักบริหารจัดการน้ำและอุทกวิทยา เปิดเผยสถานการณ์น้ำปัจจุบันว่า (4 ต.ค.65) อ่างเก็บน้ำขนาดใหญ่และขนาดกลางทั่วประเทศ มีปริมาณน้ำรวมกัน 59,867 ล้าน ลบ.ม. คิดเป็นร้อยละ 79 ของความจุอ่างฯ ยังสามารถรับน้ำได้อีก 16,394 ล้าน ลบ.ม.สำหรับการคาดการณ์ของกรุมอุตุนิยมวิทยา พบว่า ในช่วงวันที่ 4-9 ต.ค. นี้ ฝนทางตอนบนของภาคเหนือและภาคอีสานจะเริ่มเบาลงบ้าง แต่ภาคกลาง (กทม.และปริมณฑล) ภาคตะวันออกและภาคใต้ ยังมีฝนตกต่อเนื่อง มีตกหนัก เนื่องมาจากมวลอากาศเย็นแผ่ลงมาปกคลุมทางตอนบน จึงยังต้องระวังอันตรายจากฝนตกหนักและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่ม ส่วนในช่วงวันที่ 10 -13 ตุลาคม 2565 จะมีฝนเพิ่มขึ้นในระยะแรกตั้งแต่ 10 ตุลาคม 2565 หลังจากนั้นฝนจะเริ่มลดลงชัดเจน เนื่องจากมีมวลอากาศเย็น (ความกดอากาศสูง)แผ่ลงมาปกคลุม ทางภาคเหนือ ภาคอีสานตอนบน จึงทำให้ลมเริ่มเปลี่ยนทิศ เป็นลมตะวันออก ลมตะวันออกเฉียงเหนือมากขึ้น เป็นสัญญาณการเริ่มเปลี่ยนแปลงฤดูกาล (จากฤดูฝนเป็นฤดูหนาว) ช่วงแรกอากาศจะมีความแปรปรวน ฝนตอนบนเริ่มเบาลงบ้าง ฝนจะยังตกบริเวณภาคอีสานตอนล่าง ภาคกลาง ภาคตะวันออก กรมชลประทาน ได้เฝ้าระวังและเตรียมพร้อมรับมือสถานการณ์ นำการคาดการณ์สภาพอากาศจากกรมอุตุนิยมวิทยา มาวางแผนบริหารจัดการน้ำให้สอดคล้องกับสถานการณ์ เตรียมรองรับปริมาณฝนที่เพิ่มขึ้น